b'\n_START_ARTICLE_\nAuerjeva pali\xc4\x8dka\n_START_PARAGRAPH_\nAuerjeve pali\xc4\x8dke ali Auerjeva telesca so tvorbe v obliki zrnc ali valjastih struktur v citoplazmi zlasti levkemi\xc4\x8dnih mieloblastov in nastanejo z zlitjem azurofilnih zrnc in vsebujejo peroksidazo. Vidne so na primer v levkemi\xc4\x8dnih blastih pri akutni mieloblastni levkemiji z maturacijo in akutni promielocitni levkemiji (glede na razvrstitev FAB podtipa akutne mieloblastne levkemije M2 in M3) ter pri hudi obliki mielodisplasti\xc4\x8dnega ali mieloproliferativnega sindroma. Morfolo\xc5\xa1ko se pojavljajo v razli\xc4\x8dnih oblikah in velikostih. Pogosto jih opisujejo kot igli\xc4\x8daste oziroma v obliki majhnih vejic ali diamantov, lahko pa so tudi podolgovate ali pravokotne. Glede na to jih izraz Auerjeva telesca opi\xc5\xa1e pravilneje._NEWLINE_Imenujejo jih po ameri\xc5\xa1kem fiziologu Johnu Auerju (1875\xe2\x80\x931948), a jih je leta 1905 prvi opisal kanadski zdravnik Thomas McCrae, torej eno leto pred Auerjem, kar je tudi Auer v svojem \xc4\x8dlanku omenil. Oba sta zmotno menila, da so bile celice z opa\xc5\xbeenimi pali\xc4\x8dkami limfoblasti (ne mieloblasti).'